সিলেট বিভাগের মৌলভীবাজার জেলা থেকে প্রায় ২০ কিলোমিটার দূরে অবস্থিত কমলগঞ্জ উপজেলা আর কমলগঞ্জ শহর থেকে প্রায় ৩৮ কিলোমিটার পূর্ব-দক্ষিণে রাজকান্দি রিজার্ভ ফরেস্টের কুরমা বনবিটের গহিন অরণ্যঘেরা দুর্গম পাহাড়ি এলাকায় ‘হাম হাম’-এর অবস্থান। মাধবকুন্ডের পর মৌলভীবাজার জেলার নতুন আবিষ্কার বিস্ময়কর ও মনোমুগ্ধকর এ ঝরনা ‘হাম হাম’। অনেকটা মাধবকুন্ডের মতো মনে হলেও ‘হাম হাম’ তার আলাদা এক বৈশিষ্ট্য নিয়ে পর্যটকদের মুগ্ধ করে যাচ্ছে। দুর্গম গভীর জঙ্গলে এই ঝরনাটি ১৩৫ মতান্তরে ১৪৭ কিংবা ১৬০ ফুট উঁচু বলে মনে করা হয়। যদিও তা সরকারি বা কোনো প্রতিষ্ঠিত প্রতিষ্ঠান দ্বারা পরীক্ষিত নয়, বা কোন গ্রহণযোগ্য গবেষণারও মতামত নয়। এ সব কয়টি মতই হচ্ছে স্থানীয় আদিবাসী আর পর্যটকদের ধারণা মাত্র। তবে গবেষকরা মত প্রকাশ করেন যে, ‘হাম হাম’ এর পরিধি বা ব্যাপ্তি ব্যাপক, যা মাধবকুন্ড জলপ্রপাতের ব্যাপ্তির প্রায় তিনগুণ বড়। কিšু— আশ্চর্যজনকভাবে সত্য গহিন অরণ্যের ভেতর এ ‘হাম হাম’ ছিলো এতদিন মানুষের একেবারে দৃষ্টিসীমার অন্তরালে। নীরবে নিভৃতে চলা প্রচারবিমুখ এ ঝরনা কিন্তু তার মহিমা বেশি দিন লুকিয়ে রাখতে পারেনি। ধরা দিতে বাধ্য হয় মানুষের কাছে। অজানাকে জানার অদম্য শক্তি মানুষ তাকে শুধু আবিষ্কার করেই থেমে থাকেনি তাকে উপভোগ করার যাবতীয় কৌশল আয়ত্ত করে নিয়েছে ইতোমধ্যে। দেশ-বিদেশে ছড়িয়ে দিয়েছে ‘হাম হাম’ এর সকল তত্ত্বকথা। সুতরাং ‘হাম হাম’ গভীর অরণ্যে অবস্থান নিলেও এখন সেটা আর অজেয় নয়, একেবারে মানুষের হাতের মুঠোয়। আর সে থেকেই ‘হাম হাম’ দর্শন করতে দেশ-বিদেশের প্রত্যন্ত অঞ্চল থেকে জড়ো হয় আবালবৃদ্ধবনিতা। তারা প্রাণ খোলে একনজর দেখে পিপাসা মিটায় তৃপ্তিভরে।